Sagredo: “L’Ajuntament assumirà, a través dels Servicis Socials, l’atenció i alimentació dels veïns que acudeixen a La Casita”
25/11/2015

# Sagredo: “L’Ajuntament assumirà, a través dels Servicis Socials, l’atenció i alimentació dels veïns que acudeixen a La Casita”

[![Imatge del comedor social Carmen Roca](/images/noticias/2015/11/casa-carmen-roca.jpg)](/images/noticias/2015/11/casa-carmen-roca.jpg)

25.11.2015

El nou Equip de Govern socialista ha previst una partida de més de 120.000 euros en els pressupostos per a 2016 que es destinarà a atendre, entre altres, als usuaris de La Casita

L’Equip de Govern socialista ha previst en els pressupostos municipals per a 2016, l’esborrany dels quals es portarà demà a ple extraordinari, una partida en Servicis Socials de més de 120.000 euros que serviran per a atendre a eixes prop de 120 persones que, cada dia, acudeixen a La Casita de Carmen Roca.

Davant de l’imminent tancament del Menjar Solidari de La Casita, l’alcalde de Paterna, Juan Antonio Sagredo ha volgut llançar un missatge de tranquil•litat a tots els usuaris d’eixe servici i ha indicat que “l’Ajuntament de Paterna, a través dels Servicis Socials, continuarà protegint i atenent a eixe centenar de veïns que, fins ara, es beneficiaven de la solidaritat i dels guisats casolans de Carmen Roca”.

A este respecte, Sagredo ha explicat que “en els pressupostos que ha confeccionat el seu Equip, junt amb els tècnics municipals, hi ha prevista una partida econòmica important per a donar cobertura alimentària a aquells que pitjor ho estan passant, entre els que ja estan contemplats tots els usuaris de Carmen Roca” i ha subratllat que “s’està ultimant la fórmula més eficaç d’executar esta ajuda”

De fet, l’alcalde, que comprén i respecta la decisió de Carmen de tancar La Casita, ha volgut destacar que, des de Servicis Socials s’estan fent càrrec de la situació i, en coordinació amb Carmen Roca, tenen previst elaborar un llistat per a saber amb exactitud quines persones recorrien a la seua cuina i actualitzar els seus expedients.

Juan Antonio Sagredo ha elogiat l’encomiable dedicació i entrega de Carmen Roca per a ajudar als que més ho necessiten, una desinteressada labor que el primer edil ha qualificat “d’admirable i impagable”.

En este sentit, Sagredo ha anunciat que esta mateixa vesprada, durant el ple ordinari, proposarà a la resta de grups polítics que se li dedique un carrer de Paterna a Carmen Roca en reconeixement al seu treball i al seu esperit solidari. Així mateix, ha recordat el suport incondicional que ha tingut sempre del consistori a esta iniciativa i ha puntualitzat que, a part dels 70.000 euros d’ajuda que se li ha concedit enguany, una part de la recaptació del Llibre de Festes d’enguany, també s’ha donat al menjador de Carmen Roca.

La labor exercida a Paterna per Carmen Roca, de 84 anys, ha sigut reconeguda en diferents ocasions. L’any 2000, l’Ajuntament de Paterna li va entregar la Insígnia d’Or de la Vila de Paterna i, en els anys posteriors, també ha sigut distingida tant per la Policia Nacional com per la Policia Local de Paterna.